रूसी सांसद और रूस की विदेश मामलों पर बनी कमेटी के अध्‍यक्ष कोन्‍स्‍टैनटिन कोसाशेव ने रशिया टुडे के साथ बातचीत में कहा है कि नॉर्थ कोरिया क ओर से परमाणु और मिसाइल परीक्षणों को रोकने का जो ऐलान किया गया है वह संयुक्‍त प्रयासों का नतीजा है जिसमें रूस और चीन भी शामिल हैं। कोसाशेव के मुताबिक अमेरिका की ओर से नॉर्थ कोरिया का नाम दुनिया के नक्‍शे से मिटाने की धमकी दी गई थी। इस धमकी का कभी कोई असर नहीं हुआ बल्कि उसके प्रयासों की वजह से आज सकारात्‍मक नतीजे मिल रहे हैं। उनका कहना था कि जो कुछ भी हो रहा है वह 'न्‍यूज ऑफ द ईयर' है लेकिन अभी बहुत कुछ किया जाना है। अभी कुछ ऐसे प्रयास बाकी हैं जिनके बाद ही ही इस क्षेत्र में मौजूद संकट का हल हो सकेगा। उन्‍होंने कहा कि अभी नॉर्थ कोरिया को एनपीटी की ओर वापस लाना है और साथ ही अमेरिका को भी अपने आक्रामक रवैये पर लगाम लगानी होगी। वहीं दूसरी ओर तरफ कोरियाई प्रायद्वीप में हो रहे घटनाक्रम अमेरिका के अलावा नॉर्थ और साउथ कोरिया के अलावा जापान, चीन और रूस के प्रयासों का ही नतीजा है।